Prerokujú mestský rozpočet
Decembrové rokovanie piešťanského mestského zastupiteľstva bude vo štvrtok 11. decembra najmä o zmenách nariadení mesta týkajúcich sa konverzie koruny na euro. Všetky sumy v korunách sa zmenia na eurá – tak v nariadení ohľadom starostlivosti o zeleň, ochrany ovzdušia, či podmienok vylepovania plagátov, alebo trhových poriadkov našich trhovísk.
Poslanci prerokujú aj návrh zmeny pravidiel o nakladaní s nájomnými bytmi na Čachtickej ulici. Tí nájomníci, ktorým nájom zaniká k 15. januáru 2009, budú môcť požiadať o výnimku a bývať v byte až do 30. júna a následne sa budú môcť o nájomný byt opäť uchádzať.
Prednosť však budú mať tí záujemcovia, ktorí v nájomnom byte ešte nebývali. Na decembrovom rokovaní poslanci tiež zrušia nariadenia mesta, ktoré stratili opodstatnenosť, napríklad VZN o vydávaní piešťanských grajciarov, ktoré dala radnica vyraziť v jubilejnom roku 2000. Najdôležitejším bodom rokovania, ktoré sa začne o 14.00 h v mestskej knižnici, bude návrh rozpočtu mesta na rok 2009 a výhľad na roky 2010 a 2011.